omarkamali/wikipedia-monthly-next huggingface dataset:
كاميرون

لكاميرون ولاً لجمهورية د لكاميرون (بلفرانساوية: République du Cameroun - بلينݣليزية: Republic of Cameroon) هي واحد لبلاد جات فوسط غرب إفريقيا. تاتحدًها نيجيريا من لغرب، التشاد من الشمال، جمهورية إفريقيا لوسطانية من الشرق، و غينيا ليستيوائية و لݣابون و جمهورية لكونݣو من لجنوب. السمية د لكاميرون جات من لبرتغالية (لقيمرون)، حيث لبرتغاليين كانو أول أوروپيين وصلو تمًا، ولقاو لقيمرون موجود. ف 1884 ستعمرات ألمانيا لكاميرون، ولكن غادي تخليها مورا ماتخسر لحرب لعالمية اللًولا, وغادي يتقاسمو فرانسا وبريطانيا لكاميرون. غادي يستاقل الطرف اللي كان تابع لفرانسا ف 1960 و اللي تابع لبريطانيا ف 1961، وغادي يتوحًدو بجوج فالدولة د لكاميرون اللي كانعرفو دابا.

تيسكنو فلكاميرون شويا كتر من 25 مليون د الناس. لعاصمة ديالها هي ياووندي وأكبر مدينة ولعاصمة ليقتيصادية هي دوالا. لفلوس اللي تاتخدًم فيها هي لفرنك لوسط إفريقي، واللغات الرسمية جوج: لفرانساوية و لينݣليزية. ولكن لكاميرون هي من لبلدان اللي معروفة بالتنوع اللغوي ديالها حيث تيتهضرو فيها كتر من 250 لغة مابين ݣاع لقبايل اللي فيها. لكاميرون جمهورية والرئيس ديالها من 1982 لدابا هو پول بيا.
 مصادر 


تصنيف:بلدان د إفريقيا
تصنيف:مقالات فيها مصدر و علاين 3000 بايت
كانادا

كندا (بلفرنساوية ولينݣليزية : Canada) هي بلاد فالشمال ديال أمريكا الشمالية قابطا لعرض ديالها كامل من لمحيط لأطلسي فالشرق تال لمحيط لهادي فلغرب. تيحدًها من الشمال لمحيط لمجمّد الشمالي، ومن لجنوب ومن الشمال لغربي تاتحدًها لميريكان. لمساحة ديال كندا هي 9.9 مليون كم², وهي لبلاد اللي عندها تاني أكبر مساحة فلعالم من مورا روسيا.

كانادا كانت مسكونة من بزاف د الشعوب لأصلية من هادي لآلاف د السنين. فاللخر د لقرن 15 وصلو ليها لفرانساويين و لبريطانيين اللي حتلُوها و تقاسموها بيناتهم. ستقلات كانادا ف 1867 ؤ ولات فيديرالية اللي عندها حكم داتي ولكن تابعة للملكة د بريطانيا. لماليك تشارلز التالت هي لماليك تا ديال كانادا. قانونيا, تتعتابر كانادا ديموقراطية برلمانية و مملكة دستورية, فيها لملك و رئيس لوزرا تيتقاسمو السلطات فالرئاسة د لحكومة.

تيسكنو ف كانادا تقريبا 38 مليون د الناس, و لعاصمة ديالها هي أوطاوا. كانادا فيها جوج د لغات رسمية هوما لفرانساوية و لينݣليزية. لفلوس ديال كانادا هوما الدولار لكندي, و رئيس لوزرا ديالها دابا هو جاستين طرودو. كانادا عضو ف بزاف د لمنظمات العالمية بحال لأمم لمتحدة و الناطو و النافطا و مجموعة الدول الصناعية السبعة (جي 7).

 مصادر 


تصنيف:بلدان د أمريكا الشمالية
تصنيف:مقالات فيها مصدر و علاين 3000 بايت
كسيدا د تران د بوقنادل

كسيدا طران د بوقنادل، هي كسيدا ديال واحد طران خرج من سكا ديالو حدا بوقنادل ف لمغريب ووقعات نهار 16 أكتوبر 2018.
link=https://incubator.wikimedia.org/wiki/File:Z2M%20of%20ONCF%20between%20Sidi%20Mbarek%20du%20R'Dom%20and%20Bab-Tisra,%20Morocco.jpg|يسار|تصغير|نفس لموديل ديال طران اللي دار لكسيدة

 لكسيدا 
جوايه لعشرا وتولوت بتوقيت لمغريب (GMT+1)، طران لجيهوي راقم 9 ديال لمكتب لوطني د سكك لحديدية اللي كان غادي بين دارالبيضا و لقنيطرة خرج على سكا ديالو ودخل فواحد القنطرة جيهت بوقنادل.

 ضحايا 
وصل عاداد ناس لي ماتو ف لكسيدة لـ7 د ناس و125 واحد مجروح، سبعا منهم حالتهم صعيبة من بينهم شيفور. لماليك محمد ساديس تكلف بدفين ديال ضحايا.

 تحقيق 
شي ساعات قليلة من بعد لكسيدا، لقصر دار بالاغ كيقول فيه أنه غادي يحلو تحقيق باش يعرفو ساباب. ف لخر تحقيق لقا ساباب هو سورعا، ونيابا لعاما تاهمات شيفور بأنه هو لمسؤول.

 شوف تا 
 تران
 لميترو د كازا

 مصادر 

تصنيف:كوارت ف لمغريب
تصنيف:لمركوب
تصنيف:جهة الرباط سلا القنيطرة
تصنيف:مقالات فيها مصدر و 3000 بايت
كوبا

لجمهورية د كوبا (بالصبليونية: República de Cuba) هي واحد لبلاد جات ف لبحر لكاريبي ف دخلة د خليج لميكسيك. كوبا هي أرخبيل ديال لجزر ضاير بيهم لبحر، منهم جوج د لجزر كبار لي هوما جزيرة كوبا وجزيرة لا خوڤنتود.

لبلاصة لي فيها كوبا دابا كان ساكن فيها واحد شعب سميتو تاينو من هادي 4000 عام قبل لميلاد حتى جاو صًبليون ف لقرن 15. صًبليون حتلو كوبا تال 1898 من موراها حتلاتها لميريكان تال 1902. من موراها أيدوزو بزاف د رؤساء على لبلاد، منهم فولخينسيو باتيسطا لي كان ديكتاتور و ثارو عليه ناس ف 1959. ديك تورة لي تزعمها فيديل كاسطرو خلات لبلاد تولي متبعا نيضام شتيراكي ماركسي لينيني، فيها حزب واحد (لحزب شتيراكي لكوبي)، وهي من لبلدان لقليلة ف لعالم لي باقي فيها هاد نيضام تال دابا.

تسيكنو فكوبا 11.2 مليون د ناس، ولعاصمة ديالها هي هابانا. لوغة رسمية ف لبلاد هي صّبليونية، ولعملة لي تاتخدًم فيها هي لپيزو لكوبي. رئيس د كوبا من 2018 لدابا هو ميݣيل دياس كانيل.

 لمجتمع 

 لوغات 
لوغة رسمية د كوبا هي صبلونية، ؤ لأغلبية لكبيرة د لكوبيين كيهضرو بيها. صبلونية لي مستعملة ف كوبا معروفة بسميت صبلونية لكوبية، ؤهي واحد شكل من صبلونية د لكاريبي. لوسيمي، لي هي واحد لهجة ديال لوغة د يوروبا د غرب إفريقيا، كيستعملوها ناس لي تابعين دين ديال صانطيريا بحال لوغة مقدسة، والاكين غير بحال لوغة تانية. لكريول د هايتي هي تاني لوغة لي مستعملة بزاف ف كوبا، ؤ كيهضرو بيها لموهاجيرين لهايتيين ؤ ولادهوم. لوغات لخرين لي كي هضرو بيها لموهاجيرين كاين لݣاليسية ؤ لكورسيكية.

 مصادر 


تصنيف:مقالات فيها مصدر و 3000 بايت
تصنيف:بلدان د أمريكا الشمالية
تصنيف:دولة ݣزيرة
كوريا الشمالية

كوريا الشمالية لي سميتها رّسمية لجمهورية الديموقراطية الشعبية د كوريا (بلكورية: 조선민주주의인민공화국) هي بلاد ف شرق أسيا. هي دابا مسيطرة على نص شمال ديال شبه لجزيرة لكوريا. بلحق فحل كوريا لجنوبية، كاتطالب ب شبه جزيرة كوريا كاملة.

لعاصمة ديال كوريا الشمالية هي پيونݣ يانݣ. لقائد د كوريا الشمالية سميتو كيم جونج أون.

 التاريخ 
 لقسمة ف 1945 و لحرب لكورية 
بين 1910 و 1945، كانت كوريا تحت لإحتلال د الجاپون. بلحق بعد لحرب لعالمية الجاوجة، صبحت كوريا مقسمة بين لميريكان ف الجنوب و لإتحاد السوڤياتي ف الشمال. و بعد، جات ستقلال ديالوم. ف1950 بدات لحرب لكورية بين الجوج بلدان د كوريا. و تسالات ف1953 ب لهدنة.

 مصادر 


تصنيف:بلدان د أسيا
كوريا لجنوبية

كوريا لجنوبية، رسميا لجمهورية د كوريا (بلكورية: 대한 민국 ولاّ: 大韓民國) هي بلاد جات ف الشرق د آسيا، و بالضبط ف لجنوب ديال شبه لجزيرة د كوريا. تاتحدّها من الشمال كوريا الشمالية، من الشرق لبحر الصفر، و من لجنوب و لغرب لبحر د الجاپون. كوريا لجنوبية عندها حدود بحرية مع الجاپون و الشينوا. لأغلبية ديال لأراضي ديال لبلاد فيها الجبال، و لمساحة لكاملة د لأراضي ديالها هي 100.392 كيلوميطر مربع.

لأرض اللي فيها كوريا عندها تاريخ طويل و دازو فيها بزاف د لحضارات و لمملكات. أول مملكة وحدات كوريا كاملة هي لمملكة د كوريو ف عام 918. و ف 1392 طاحت هاد لمملكة و ولأّت بلاصتها مملكة جوسيون اللي بقات تال 1897، اللي هو التاريخ اللي حتلات فيه الجاپون لمنطقة، و اللي ولات رسميا طرف من لإمبراطورية د الجاپون ف 1910. من مورا لحرب لعالمية التانية، تقسمات كوريا على جوج، طرف د الشمال شيوعي تابع للإتحاد السوڤياتي، و طرف د لجنوب ليبيرالي تابع للميريكان. ما بين 1950 و 1953 ناضت حرب ما بين هاد الجوج طراف، و سالات باللي ولاّو رسميا جوج بلدان، هوما لجمهورية الديموقراطية الشعبية د كوريا ف الشمال ، و لجمهورية د كوريا ف لجنوب.

تيسكنو ف كوريا لجنوبية تقريبا 51.7 مليون د الناس، و لعاصمة ديالها هي سيول. تقريبا النص ديال السكان ديال لبلاد (25 مليون) ساكنين ف لعاصمة ولا النواحي ديالها. اللغة الرسمية د لبلاد هي لكورية، و لفلوس اللي كاتخدّم هي ل وون. كتر من النص د السكان د لبلاد ماعندهمش دين بضبط 56% (يعني لا دينيين)، الربع مسيحيين، و تقريبا 15% بوديين. كوريا لجنوبية عندها قتصاد صحيح بزاف و محسوبة ما بين الدول لمتقدمة ݣاع ف لعالم. هي داخلة مع بزاف د لمنضمات الدولية بحال لأمم لمتحدة و منضمة التجارة لعالمية و منضمة التعاون والتنمية و جي 20.
 لأصل د السمية 
السمية ديال كوريا جات من لمملكة ديال "كوريو"، اللي حكمات لبلاد ف لعصور لوسطانية.

 مصادر 


تصنيف:بلدان د أسيا
تصنيف:مقالات فيها مصدر و 3000 بايت
كوصطاريكا

لجمهورية د كوصطاريكا (ب الصبليونية: República de Costa Rica) هي بلاد ف أمريكا لوسطانية. تاتحدًها من الشمال نيكاراݣوا، من لجنوب پاناما، من لغرب لمحيط لهادي، و من الشرق لبحر د لكاريبي. السمية د كوصطا ريكا  ب الصبليونية تاتعني الساحل لغني.

كوصطاريكا هيا أول دولة فلعالم اللي حيدات لجيش ديالها ف مرة، و هادشي ف لعام 1949، و هي لبلاد لوحيدة ف أمريكا اللاتينية اللي داخلة ف اللائحة د أقدم 22 ديموقراطية ف لعالم.

تيسكنو ف كوصطاريكا تقريبا 5 د لمليون د الناس، و لعاصمة ديالها هي سان خوسي. اللغة الرسمية د لبلاد هي الصبليونية، و لفلوس اللي كاتخدًم هي لكولون لكوصطاريكي.

 مصادر 


تصنيف:بلدان د أميريكا
تصنيف:بلدان د أمريكا الشمالية
كوط ديڤوار

كوط ديڤوار، ولأّ ساحل لعاج (ب لفرانساوية: Côte d'Ivoire) هي بلاد جات ف لغرب د إفريقيا. تاتحدّها من الشرق غانا، من لغرب غينيا و ليبيريا، من الشمال مالي و بوركينا فاصو، و من لجنوب لمحيط لأطلسي.

ولاّت لبلاصة اللي فيها لكوط ديڤوار دابا محمية ديال فرانسا ف 1843، و رجعات من بعد مستعمرة كاملة ف 1893. ستاقلات لبلاد ف 1960 و كان لقايد د ليستيقلال هو فيليكس هوفوي بوانيي، اللي بقا رئيس ديال لبلاد من لإستقلال تا مات ف 1993.

تيسكنو ف كوط ديڤوار تقريبا 24.2 مليون د الناس، لعاصمة ديالها هي ياموسوكرو، و أكبر مدينة ف لبلاد و لعاصمة لقتيصادية هي آبيدجون. اللغة الرسمية ديال لبلاد هي لفرانساوية. كاين بزاف د اللغات محلية ف كوط ديڤوار، تا توصل ل 78 لغة، و لكن تا وحدا فيها ما عندها شي إطار قانوني ولا دستوري. لفلوس اللي كاتخدّم ف لبلاد هي لفرنك لغرب إفريقي.

 مصادر 


تصنيف:بلدان د إفريقيا
كيريباتي

كيريباتي ؤلا كيريباس، رسميا لجمهورية د كيريباتي (بلكيريباتية: Ribaberiki Kiribati - بلينݣليزية: Republic of Kiribati) هي بلاد أرخبيل جات ف لمحيط لهادي و تابعة للقارة ديال أوقيانوسيا.

كيريباتي فيها 32 جزيرة منشورة على 3.5 كيلوميطر مربع ديال لبحر. كيريبيتي هي لبلاد لوحيدة ف لعالم اللي جات فالطراف ب 4 د لعالم (الشمال، لجنوب، الشرق و لغرب)، حيت تيدوز منها خط لإستواء و تا لخط ديال لوقت (اللي تيقسم ما بين السوايع اللي قبل 	ݣرينيتش و اللي موراها).

تسيكنو ف كيريباتي شويا كتر من 116.000 واحد، و لعاصمة ديالها هي جنوب طاراوا. اللغات الرسمية ديال لبلاد هوما لكيريباتية و لينݣليزية، و لفلوس اللي كيتخدّمو هوما الدولار د كيريباتي. كانت لبلاد مستعمرة ديال بريطانيا، و ستاقلات منها ف 1979، من بعد دخلات مع لكومنويلت. ف 1999، دخلات كيريباتي ف لأمم لمتحدة، و هي داخلة تا مع لبنك الدولي و صندوق النقد الدولي.

 مصادر 


تصنيف:بلدان د ؤقيانوسيا
تصنيف:دولة ݣزيرة
كيرݣيستان

كيرݣيستان (بلكيرݣيزية: Кыргызстан، بالروسية: Кыргызская Республика) هي بلاد جبلية ما كاطلش على لبحر جات ف لوسط د آسيا. تاتحدّها من الشمال كازاخستان، من لغرب و لجنوب لغربي أوزباكستان، من لجنوب الشرقي طادجيكيستان، و من الشرق الشينوا.

كيرݣيستان عندها تاريخ طويل، و جات ما بين بزاف د لحضارات. كانت ف الطريق ديال لحرير، و حكموها بزاف ديال الدول منها لأويݣور و لمغول. ف 1876، ستعمرات لإمبراطورية الروسية لبلاصة اللي فيها دابا كيرݣيستان. ملّي طاحت لإمبراطورية الروسية، تبعات لمنطقة للإتحاد السوڤياتي، و بقات فيه تا طاح ف 1991. نهار 31 غشت 1991، علنات كيرݣيستان على لإستقلال ديالها من موسكو، و ولاّت رسميا لجمهورية د كيرݣيستان.

تسيكنو ف كيرݣيستان تقريبا 6.2 مليون د الناس، و لعاصمة ديالها و أكبر مدينة فيها هي بيشكيك. اللغات الرسمية د لبلاد هوما لكيرݣيزية و الروسية، و لفلوس اللي كاتخدّم ف لبلاد هي السّوم. كيرݣيستان داخلة مع بزاف د لمنضمات دولية بحال لأمم لمتحدة و منضمة التعاون لإسلامي و منضمة التعاون د شانݣاي و لكومنويلث د لبلدان لمستاقلة و لمجلس التركي.
 لمجتمع 
 اللغات 
كيرݣيستان هي وحدة من جوج جمهوريات فوسط آسيا اللي كانت سوڤياتية، و اللي باقي اللغة الرسمية ذيالهم هي الروسية. الدولة الثانية هي كازاخيستان. اللغة لكيرݣيزية ولات رسمية ف 1991. من بعد ضغط ديال الأقلية الروسية فالبلاد، كيرݣيستان ردات الروسية لغة رسمية ف 1997، و هو لي خلاها تكون بلاد عندها جوج لغات رسمية.

لكيرݣيزية هي لغة تركية من الفرع ديال كيپتشاك، قريبة بزاف من لكازاخية، كاراكالپاك، ونوݣاي طاطار. كانت مكتوبة بالحرف العربي حتال القرن العشرين. الحرف اللاتيني دخل ف 1928، وتبدل للكتابة السيريليكية اللي فرضها سطالين ف 1941.

على حساب الإحصاء ديال 2009، 4.1 مليون واحد كيهضر لكيرݣيزية بحال لوغتو الأولى ولا الثانية، و 2.5 مليون كيهضروا الروسية بحال اللغة الأولى ولا الثانية. لؤزباكية هي ثاني لغة كاتهضر بحال لغة الأصلية، تابعاها الروسية. الروسية هي اللغة اللي مستعملة بزاف بحال لغة تانية، تابعاها لكيرݣيزية والأوزبكية.

الروسية مستعملة بزاف فالاقتصاد وفي السياسة. حتال مؤخرا، لكيرݣيزية كانت تستعمل غير بين الناس وقليل فاش كيخدموها فالاجتماعات ولا اللقاءات. و لكن، الاجتماعات في البرلمان دابا ولاو كيخدمو لكيرݣيزية، وكيديرو معاها ترجمة للناس اللي ماكيهضروش بيها.

 مصادر 


تصنيف:بلدان د أسيا
تصنيف:مقالات فيها مصدر و 3000 بايت
كينيا

لجمهورية د كينيا (بالسواحيلي: Jamhuri ya Kenya - بلينݣليزية: Republic of Kenya) هي بلاد جات ف الشرق د إفريقيا و تيدوز عليها لخط ديال لإستواء. تيحدّها من الشرق لمحيط لهندي، من لغرب أوݣاندا، من لجنوب طنزانيا، إتيوپيا و جنوب السودان من الشمال، و الصومال من الشمال الشرقي.

أول علاقة ديال لبلاصة اللي فيها كينيا مع لأوروپيين كانت ف لقرن 15، ملي وصلو ليها لبرتغاليين. و لكن أول وحدين ستعمرو بالصّح لبلاد كانو هوما لبريطانيين، و اللي ردّوها محمية ديال لإمبراطورية لبريطانية ف 1895. هاد لحماية ولاّت ستعمار كامل ف 1920. ف 1952، دارو لكينيين تورة تسمّات التورة د ماو ماو و تحاربو مع لبريطانيين تا خداو ستقلال ديالهم ف 1963.

تيسكنو ف كينيا تقريبا 48.5 مليون د الناس، و لعاصمة ديالها هي نايروبي. اللغات الرسمية ديال لبلاد هوما السواحيلي و لينݣليزية، و لفلوس اللّي كاتخدّم فيها هي الشيلينݣ لكيني. النضام د لحكيم ف كينيا هو جمهوري، و لبلاد داخلة مع بزاف د لمنضمات دولية بحال لأمم لمتحدة و ليتيحاد ليفريقي و لكومنويلت و لبنك الدولي.

 مصادر 


تصنيف:بلدان د إفريقيا
لأپارتايد

لأپارتايد (بلأفريكانز: Apartheid - وتاتعني التفراق) هو نظام لعزيل لعنصري على حساب لون د لبشرة. هاد نظام حكمات فيه لأقلية لي عندها لون لبشرة بيضا ف جنوب إفريقيا من عام 1948 وحتى لنهاية النظام ما بين 1990 - 1993. التوابع لإقتصادية ديال هاد النضام ستامرو تال لقرن 21.

 مصادر 


تصنيف:سياسة
تصنيف:لعنصرية
لأردن

لمملكة لأردنية لهاشمية، لمعروفة ب لأردن، هي بلاد جات ف لجنوب لغربي ديال آسيا، ف لمنطقة د الشام ف الشرق لأوسط، فالشمال د شبه لجزيرة لعربية. تاتحدّها سوريا من الشمال، فلسطين من لغرب، لعراق من الشرق و السعودية و لبحر لحمر من لجنوب. تسمّات لأردن على لواد د لأردن اللّي تيدوز ف لغرب ديالها.

لبلاصة اللي فيها لأردن كانت تابعة لبزاف د لبلدان فالتاريخ، منها لإمبراطورية الرومانية و الدولة لأموية و الدولة لعبّاسية و الدولة لعتمانية. مورا التورة ديال لعرب ف 1916 على الدولة لعتمانية، تقسمات لممتلكات د لعتمانيين ما بين فرانسا و بريطانيا. تأسسات لإمارة ديال شرق لأردن بلمعاونة د بريطانيا ف 1921، و كان حاكمها لأمير عبد الله بن حسين. ف 1946، ستاقلات لإمارة رسميا من بريطانيا، و ولاّت مملكة لأردن لهاشمية، اللي كان أول ملك ديالها هو عبد الله النيت. النضام ديال لحكيم ف لأردن هو نضام ملكي دستوري، و فيه حكومة تمتيلية.

تيسكنو ف لأردن تقريبا 10.5 مليون د الناس، و لعاصمة ديالها هي عمّان. اللغة الرسمية ديال لبلاد هي لعربية، و لفلوس اللي كاتخدّم هي الدينار لأردني. لأردن معروفة باللي فيها أهبط نقطة ف لعالم، و اللي هي لبحر لميت، اللي هابط 428 ميطرو تحت من سطح لأرض.

 مصادر 


تصنيف:بلدان د أسيا
لأطلس لمتوسط

لأطلس لمتوسط سلسلة جبلية على طول 350 كلم، من الجنوب الغربي تال الشمال الشرقي ديال المغرب، جات بين جبال الريف و الاطلس الكبير، و مساحتها 2.3 مليون كتار، اللي هي 18% من المساحة الجبلية فالبلاد.https://www.persee.fr/doc/ingeo_0020-0093_1950_num_14_2_5968

هاد السلسلة طرف من سلاسل الاطلس (اللي كاينين فالمغرب و الجزاير)، و هي وحدة من تلت سلاسل الاطلس المغربي، الاخرين هما الاطلس الكبير و الاطلس الصغير.

 جغرافيا 
بديل=|تصغير|440x440بك|تضاريس المغرب الكبير
 تضاريس 

 اعلى جبل 
اعلى جبل فالاطلس المتوسط هو جبل بوناصر(3356 مترو)، عاد جبل  بويبلان(3192 مترو) اللي حدا اِموزّار مرموشة وبعيد ب 100 كلم على تازة

 هيدروغرافيا 
بكونه جا فوسط المغرب، الاطلس المتوسط كايتكنا عليه "خزان الما"

 ويدان 
الاطلس المتوسط فيه ربعة د لأحواض مائية، واحد منهم كايصب فالبحر الابيض، والتلاتة لوخرين كايصبو ف فالبحر الاطلسي

 حوض واد سبوhttp://www.abhsebou.ma/presentation-du-bassin/eaux-de-surface/
 حوض واد ام الربيع
 حوض واد بورݣراݣ
 حوض واد ملوية

 ضايات 

 ضاية آݣلمام آزݣزا
 ضاية ويوان
 ضاية تيݣلمامين
 ضاية آݣلمام سيدي علي
 ضاية اِفر
 ضاية عوَّة

 شلّالات 
شلّالات أُزود وحدة من المعالم ديال المنطقة، جاو على بعد 22 كلم من تنانت، و 80 كلم من بني ملال، هاد الشلالات العلو ديالهم 110 مترو

 مصادر 


تصنيف:جبل ف لمغريب
تصنيف:جهة بني ملال خنيفرة
تصنيف:جهة فاس مكناس
تصنيف:جهة الرباط سلا القنيطرة
تصنيف:جغرافيا د لمغريب
تصنيف:مقالات فيها مصدر و علاين 3000 بايت
لاووص

اللاووص، (باللغة د اللاو: ລາວ)، رسميا لجمهورية الديموقراطية الشعبية د لاووص، هي بلاد ماكاطلش على لبحر جات ف ف لجنوب الشرقي د آسيا. تيحدّوها من الشمال لغربي بورما و الشينوا، من الشرق ڤييطنام، من لجنوب كامبودج، من لغرب طايلاند.

لبلاصة اللي فيها لاووص تابعة لهوية ديالها للمملكة د "لان شانݣ"، اللي كانت ف هاديك لمنطقة ما بين لقرن 14 و 18، و كانت من أكبر لمملكات ديال جنوب شرق آسيا. ف 1893، ستعمرات فرانسا هاديك لأراضي و تسمّات بسميت لاووص. ستاقلات لاووص من فرانسا ف 1953، و ولاّت مملكة دستورية. ولكن مورا حرب أهلية طويلة، سالات مع لحرب د ڤييطنام، ربح لحزب الشيوعي الثوري، و ولاّ حاكم لبلاد من 1975. من ديك الساعة، ولاّت لاووص جمهورية اشتراكية فيها حزب واحد، و متبعة لمبدأ ديال لماركسية اللينينية.

تيسكنو ف اللاووص تقريبا 6.8 مليون د الناس، و لعاصمة ديالها هي ڤيينتان. اللغة الرسمية ديال لبلاد هي اللاو، و لفلوس اللي كاتخدّم هي كيپ. اللاوص داخلة مع بزاف د لمنضمات دولية، بحال لأمم لمتحدة، منضمة التجارة لعالمية، و لمنضمة لعالمية د لفرونكفونية.

 قتيصاد ديالها 
لموارد دهاد لبلاد واقفين على لفلاحة شوف التواسع دالرواضي لفلاحية فيها واصل 4% من التيساع دلاووس(سيرتو ديال الروز) ، زيد عليه لغوابي دلبلاد اللي كايعطيو لخشب ولينتاج ديال التيغرادات لهيدروتريسينتية اللي كاتشكل 30% من الصوادر ديال هاد لبلاد.

 تاديّانيت 
لغالبية دناس فهاد لبلاد كايتبعو لبودية وهادشي من عام 1353م فاش لمملكة لانكزانݣية(ديال الاووس) تحوّلات لهاد الدين.

 مناضير فيها 
تصغير|لوانݣ پارابانݣ، لاووص
تصغير|ضاية تحت كهف، فقليم خاومان لاووص
تصغير|لوانݣ فلعاصيمة فيينتيان(الرمز دلبلاد)

 مصادر 


تصنيف:بلدان د أسيا
تصنيف:مقالات فيها مصدر و 3000 بايت
لبنان

لبنان، رسميا لجمهورية اللبنانية، بلاد جات ف لغرب د آسيا، و بالضبط ف لمنطقة د الشرق لوسطاني. كاتحدها سوريا من الشرق و الشمال، فلسطين و إسراييل من لجنوب، و البحر لبيض لمتوسط من الغرب. لأكترية د لبنانيين عرب (إمّا مسلمين ولاّ نصارى)، و عكس بلدان العرب لاخرا، النصارى كايشاركو بزاف فالسياسة ديال الدولة. النضام د لحكيم جمهوري طوائفي، كل طائفة فيه عندها بلاصة. الرئيس د لبنان ديما تيكون مسيحي ماروني، لوزير اللّول مسلم سني، رئيس لبرلمان مسلم شيعي، و نائب لوزير اللّول أورطودوكسي.

لبنان عندها تاريخ طويل و مرتابط بلبدان اللي حداها. دازو عليها بزاف د لحضارات بحال لفنيقيين و لفراعنة و لأشوريين و لفرس و لإغريق و الرومان و لعرب و الصليبيين و لعتمانيين و لفرانساويين. لبلاد مستاقلة من نهار 24 أكتوبر 1945، و خرجو منها لعسكر ديال فرانسا نهار 17 أبريل 1946. واخا لبنان مستاقلة، دخلو ليها بزاف د لمرّات لعسكر د بلدان آخرا بحال سوريا و إسرائيل.

تيسكنو ف لبنان تقريبا 6.8 مليون د الناس، و عاد كاين على لأقل ما بين 8 و 12 لمليون د الناس ف لعالم اللي أصلهم لبناني و ساكنين ف بلدان آخرا. لعاصمة ديال لبلاد هي بيروت، اللغة الرسمية هي لعربية، و لفلوس اللي كاتخدّم هي الليرة اللبنانية. لبنان عضو مؤسس ديال لأمم لمتحدة و داخل مع لجامعة د الدول لعربية (1945)، و منضمة التعاون لإسلامي (1969)، و لمنضمة لعالمية د لفرونكفونية (1973).

 مصادر 


تصنيف:بلدان د أسيا
تصنيف:مقالات فيها مصدر و 3000 بايت
لبير جديد

لبير جديد جماعة ترابية حضرية كاينة ف إقليم جّديدة، جهة دّار لبيضا سطات، ساكنين فيها 24136 واحد، على حسب لإحصاء لعام 2014.
 تعليم 
 نسبة لأمية (نّاس لّي ما كايعرفوش يقراو ولا يكتبو) : 26,5%
 نسبة سّكان لّي قاريين فوق تّانوي (تانوي و جامعة): 17,2%
 اقتصاد 
 نسبة نّاس نّشيطين (لّي يقدرو يخدمو): 50,6%
 نسبة لبطالة (نّاس لّي ما خدامينش و تايقلبو على خدمة): 18%
 نسبة نّاس اللي خدامين ف دّولة (ولا لعاطلين اللي سبق ليهوم خدمو): 8,4%
 نسبة نّاس اللي خدامين في لقطاع لخاص (ولا لعاطلين اللي سبق ليهوم خدمو):50,4%
 مصادر 

تصنيف:جهة الدار البيضاء سطات
تصنيف:بلايص مسكونين ف إقليم الجديدة
لجمهورية د الدومينيكان

الجمهورية د الدومينيكان (ب الصبليونية: República Dominicana) هي بلاد جات ف لجزيرة د هيسپانيولا اللي تابعا للجزر د لآنتيل ف لبحر د لكاريبي. تاتقاسم الدومينيكان لجزيرة د هيسپانيولا مع الدولة د هايتي، اللي تاتحدّها من لغرب. لبحر د لكاريبي تيحدّ لبلاد من ݣاع الجوايه لاخرا. الجمهورية د الدومينيكان هي تاني أكبر بلاد ف لمنطقة د لكاريبي من جيهت لمساحة (مورا كوبا) و تالت أكبر بلاد من جيهت السكان، و تاني أكبر بلاد ف لإقتصاد.

لبلاصة اللي فيها الجمهورية د الدومينيكان كانت مسكونة من لقرن السابع و كان ساكن فيها الشعب ديال تاينو. وصل كريسطوف كولومبوس ل تما ف 1492 و كانت هاديك أول مرة تلاقاو فيها تاينو مع لأوروپيين. بناو لأوروپبيين لمدينة د سانطو دومينݣو، اللي ولاًت أول مدينة أوروپية ف لقارة د أمريكا كاملة. ستعمرات صبانيا لبلاد تال 1821، موراها حكماتها هايتي تال 1844، و وقعات حرب بيناتهم اللي سالات ب ليستيقلال د الدومينيكان. مورا ليتسيقلال، وقعو مشاكل بزاف ف لبلاد و عاود ستعمراتها صبانيا 72 عام عاود، و موراها ستعمراتها لميريكان من 1916 ل 1924. من 1924، ماعمر الدومينيكان ما تستعمرات عاود ودابا النظام ديالها هو جمهورية رئاسية.

تيسكنو ف الجمهورية د الدومينيكان تقريبا 10.5 مليون د الناس، و لعاصمة ديالها هي سانطو دومينݣو. اللغة الرسمية هي الصبليونية، و الفلوس اللي كاتخدّم هي لپّيزو ديال الدومينيكان.

 مصادر 


تصنيف:بلدان د أمريكا الشمالية
تصنيف:مقالات فيها مصدر و علاين 3000 بايت
تصنيف:دولة ݣزيرة
لجمهورية د بورݣراݣ

تصغير|راية

لجمهورية د بورݣراݣ ؤلا لجمهورية د لقراصنة د سلا (ب لأمازيغية : ⵜⴰⴳⴷⵓⴷⴰⵏⵜ ⵏ ⴱⵓⵔⴳⵔⴰⴳ) هي واحد دولة بحرية بانت ف واد بورݣراݣ، لجمهورية كانت مسيرة من شي قراصنة من سلا ؤ رباط، بانت ف عام 1627، كانت كتعتامد ف لقتيصاد ديالها علا لقرصنة لبحرية ؤ لبيع ؤشرا، بقات كتوسع حتا فات سواحيل د لبرطقيز ؤ وصلات حتال سواحيل ديال إسلاندا، ؤ ف عام 1668 غادي تدخل تحت لحوكم ديال لعلويين.

 مصادر 

تصنيف:بلدان ما بقاتش
تصنيف:تاريخ د لمغريب
تصنيف:سلا
تصنيف:الرباط
تصنيف:جهاد بحري
تصنيف:دول مدون
تصنيف:لقرن 17 ف لمغريب
لحراك د الريف

تصغير|يسار|250px|لݣنازة د محسن فكري.

لحراك د الريف ولاً لحراك الشعبي هو واحد السلسلة ديال لحتيجاجات ولمظاهرات السلمية اللي وقعات من بعد لموت ديال محسن فكري نهار 28 أكتوبر 2016 فلحسيمة. كانت لحتيجاجات سلمية وتاطًالب بواحد لعدد د لمطالب للمنطقة. من بين الشيفان د لحراك كانو ناصر الزفزافي ونبيل أحمجيق.

نهار 26 يونيو 2018, تحكم على بزاف د لمناضلين د لحراك د الريف بأحكام قاصحة بزاف, منهم الزفزافي وأحمجيق (20 عام), محمد جلول (10 سنين), المرتضى إعمراشا وربيع الأبلق (5 سنين) وحميد المهداوي (3 سنين). بزاف د لمنظمات عتابرو باللي هاد لأحكام ضلمات هاد لمناضلين وباللي راهم معتقلين سياسيين. ف نهار 12/05/2021 خرجو شي معتقلين حراك د ريفي من لحبس بعفو ملكي بمناسبة عيد لفطر

 شوف تا 
 لموقع اللي كيتبًع حراك الريف 

 مصادر 

تصنيف:حركات سياسية ف لمغريب
تصنيف:عوام 2010 ف لمغريب
تصنيف:مقالات فيها مصدر و علاين 3000 بايت
لحركة الشعبية

لحركة شّعبية (ب لأمازيغية : ⴰⵎⵓⵙⵙⵓ ⴰⵖⵔⴼⴰⵏ) هو حيزب مغريبي، تأسس ف 1957 و خذا لاعتراف لقانوني ف فبراير 1959. أسسوه لحسن ليوسي ؤ مبارك لبكاي ؤ من بعد غادي يتبعوهوم زوعاما د جيش تّحرير من بزاف د لبلايص، من بعد رجعو لمحجوبي أحرضان هو قايد لحيزب، حيت كان باقي طبيب شاب ؤ معروف يقدر يحرك لحيزب، باش يواجهو "لهيمنة د لحزب لواحد" لي كان ديك لوقت؛ حيزب لإستقلال لي شاد لمشهد سّياسي لمغريبي كامل.

 إيديولوجيا 
كيتبنى حيزب لحركة شّعبية لوسط د ليمين ب واحد أيديولوجية ليبرالية إقتصاديا ؤ ملكية محافظة.

 نتايج ف نتيخابات 

 تشريعية 
نتيخاباتأصوات%بلايص+/–لقايدلوضعية1963معا جبهة ديفاع علا لمؤسسات دوستورية—أحمد باحنينيحوكومة باحنيني1970? (#2)? 9عبد لكريم لخطيبلمعارضة1977738,541 (#3)14,64 45عبد لكريم لخطيبحوكومة عصمان 2
حوكومة بوعبيد 1، 2

حوكومة لعمراني 31984695,020 (#3)15,64 32عبد لكريم لخطيبحوكومة لعمراني 4
حوكومة لعيراقي1993751,864 (#5)12,08 4محند لعنصرحكومة لفيلالي 21997659,331 (#4)10,35 11محند لعنصرلمعارضة2002396,932 (#5)6,56 13محند لعنصرحوكومة جطو 1، 22007426,849 (#3)9,26 14محند لعنصرلمعارضة (2007-09)  حوكومة لفاسي (2009-12) 2011354,468 (#6)8,10 11محند لعنصرحوكومة بنكيران 1، 22016409,085 (#5)7,06 5محند لعنصرحوكومة لعتماني 1، 22021534,292 (#5)7,04 1محند لعنصرلمعارضة

 مصادر 

تصنيف:حيزب سياسي مغريبي
تصنيف:مقالات مافيهاش مصدر و فايتة 3000 بايت
حمار

لحمار (سّمية لعلمية: Equss asinus) هو حيوان من ݣنس لعاود Equus. لحمار حيوان أليف، كاين منو نوع كيعيش ف لخلا ف شعابي ؤ صحاري د أفريقيا وآسيا ؤ كيتسمى ب حمار لوحش.

لحمار من لݣنس د لخيل، رتبة لحافر لواحد، من لكلاص د لبزوليات، من لفيلوم التحتاني د السنسوليات لي تابع ل لمملكة د لحيوان من لكائنات لحية. هو رفيق دايم د بنادم، لي كايعاونو ف الشقة ديالو. باقي كيلعب ف الدور ديالو لقديم، وخا الأوناݣر لبريّ لي من لعايلة ديالو مهدد بالإنقراض. كيتسمى لولد د لحمار ب الدحش .

كاينين علاين 40 مليون حمار ف لعالم، أغلبية منهوم ف لبلدان لمتخلفة، و كيتخدّمو ف أعمال شاقة بحال الجران و لهزان د التقل.

التزاوج مابين النتوة د لحمار و الدكر د لعودان كيعطي حيوان أخور عاݣر لي كيتسمّا لبغل.

 مصادر 

تصنيف:حيوانات أليفة
تصنيف:حمير
تصنيف:حمار بري إفريقي
تصنيف:بزوليات توصفو ف 1758
تصنيف:بزوليات عواشبية
لعيون

لعيون ؤلا تطاوين لجانوبية مدينة كاينة ف إقليم لعيون، جهة لعيون ساقية لحمرا، ساكنين فيها 212.474 واحد، على حسب لإحصاء لعام 2014.

 تعليم 
 نسبة لأمية (نّاس لّي ما كايعرفوش يقراو ولا يكتبو) : 19%
 نسبة سّكان لّي قاريين فوق الليسي (ليسي و جامعة): 23,6%

 قتيصاد 
 نسبة نّاس نّشيطين (لّي يقدرو يخدمو): 52,5%
 نسبة لبطالة (نّاس لّي ما خدامينش و تايقلبو على خدمة): 33,3%
 نسبة نّاس اللي خدامين ف دّولة (ولا لبيطاليين اللي سبق ليهوم خدمو): 37,5%
 نسبة نّاس اللي خدامين ف لپريڤي (ولا لبيطاليين اللي سبق ليهوم خدمو):32,7%

 مصادر 


تصنيف:جهة لعيون ساقية لحمرا
تصنيف:بلايص مسكونين ف إقليم لعيون
لمؤسسة د ويكيميديا

تصغير|يسار|300px|ماريانا إسكندر، لمديرة د مؤسسة ويكيميديا.

مؤسسة ويكيميديا (ب نݣليزية Wikimedia Foundation ؤلا WMF) هيّا منضمة عالمية ماشي ربحية كاين لمقر ديالها ف سان فرانسيسكو ف لميريكان. لمؤسسة تاتسيّر بزاف د لمشاريع لّي عندها علاقة ب لمحتوى لحرُ، ؤ تاتملك ضّومينات ؤ سّيرڤورات ديالها، بحال لمشروع د ويكيپيديا، لّي هو خامس أكبر موقع ف لعالم من نّاحية ديال شحال من واحد تيدخليه. لمؤسسة ماتاتحكمش ف لمحتوى ديال ديك لمشاريع ؤ ماتقدرش تبدلو، هاداكشي تيديروه لمتطوعين ف لعالام كامل، أما لمؤسسة خدمتها هيّا تتأكد بلي كلشي خدام ؤ تعاون لمتطوعين ف أي حاجة حتاجو.

لمؤسسة د ويكيميديا تأسسات ف 20 يونيو 2003 من عند جيمي وييلز ؤ لاري سانݣر. لمديرة ديالها من يناير 2022 هيّا ماريانا إسكندر.

 لأهداف ديالها 

مؤسسة ويكيميديا تأسسات ل بزاف د لغراض. لهدف لموهيم ݣاع ديالها هو تعاون لمشاريع ديالها د تّقافة لحورّة ؤ نّاس لمتطوعين لّي خدامين عليها. من بين لحوابج لّي تادير لمؤسسة باش توصل ل هاد لهدف:
 تّخدام د لموقع د ويكيپيديا - مؤسسة ويكيميديا تاتحكم ف مئات سّيرڤورات ف لعالام لّي تيحافظو علا لمشاريع ديالها، لّي أهم واحد فيهم هو ويكيپيديا.
 لمعاونة د لمتطوعين - بحال دابا تيوفرو ليهم موراد تقنية ؤلا تعليم ؤلا فلوس باش ينضّمو أنشطة ؤ مؤتمرات.
 شراكات مع بزاف د لمؤسسات - بحال ليونيسكو ؤلا منضمات لّي تيخدمو علا تّقافة لحورّة.
 تّعريف ب ويكيپيديا - ؤلا ب لمشاريع لخرة باش نّاس يشاركو فيها ؤ يطورو لمحتوى كتر.

 لمشاريع ديالها 

مؤسسة د ويكيميديا واقفة علا بزاف د لمشاريع، لّي هيّا:
 ويكيپيديا
 ويقاموس
 ويكيداطا
 ويكيميديا كومنز
 ويكي كتوبا
 ويكي قتيباس
 ويكي تسافير
 ويكي عين
 ويكي خبار
 ويكي نواع
 ويكي جامعة
 ميطاويكي

 شوف تا 
 سيت ديال مؤسسة ويكيميديا.
 ليستة د لويكيات كاملين على حساب لّوغات

 مصادر 

تصنيف:مؤسسة ويكيميديا
تصنيف:مقالات فيها مصدر و 3000 بايت
تصنيف:دجيمي وييلز
لمالديڤ

لمالديڤ (بديڤيهي: ދިވެހިރާއްޖެ)، رسميا لجمهورية د لمالديڤ، هي بلاد أرخبيل جات ف لمحيط لهندي، و محسوبة على لجنوب ديال آسيا. أقرب لبلدان ليها هوما لهند و سري لانكا. لمساحة ديال لبلاد هي 298 كم مربع، و تاتخلّيها تكون أصغر بلاد من ناحية لمساحة ف آسيا. لمالديڤ فيها كتر من 10.000 جزيرة، و مفرقين بزاف بيناتهم على مساحة كبيرة.

دخل لإسلام للمالديڤ ف لقرن 12، من واحد السيد سميتو أبو لبركات لبربري، كاين اللي تيقول باللي جا من لمغريب، و كاين اللي تيقول من الصومال. ف 1887 ستعمراتها بريطانيا، و بقات فيها تال 1965، اللي هو لعام ديال لإستقلال ديال لمالديڤ. ف 1968، و لاّت لبلاد جمهورية رئاسية.

تيسكنو ف لمالديڤ تقريبا 380.000 ديال الناس و لعاصمة ديالها هي ماليه. اللغة الرسمية ديال لبلاد هي الديڤيهي و لفلوس اللي كاتخدّم فيها هي الروفييا. لإقتصاد ديال لبلاد تيدور بزاف على السياحة و على الصيد د لحوت. هي داخلة مع بزاف د لمنضمات دولية بحال لأمم لمتحدة و لكومنويلت و منضمة التعاون لإسلامي و لحركة د عدم لإنحياز. الدين ديال الدولة هو لإسلام، و الدستور ديال لبلاد تيقول باللي ضروري تكون مسلم باش تكون مالديڤي.

 مصادر 


تصنيف:بلدان د أسيا
تصنيف:مقالات فيها مصدر و 3000 بايت
تصنيف:دولة ݣزيرة
ملحون

لملحون هو فن مغريبي أصيل د لغنا د لقصايد تيناقش مواضيع و قضايا دينية و لا جتماعية ولا سياسية. ف لملحون، الشاعر هو لي كينظم لكلام و كيلحنو.
زداهر هاد لفن ف لمدون لقديمة بحال فاس، مكناس، مراكش، وسلا ف لمغريب. و تلمسان ف لجزائر.

 تاريخ د لملحون 
بدا لملحون ف تافيلالت لي كانو يدوزو منها لكًفلات د لبيع و الشرا و هادشي ساهم باش يبان هد لفن تماك.

ف لول ضهرات لقصيدة الزجلية لي هي شعر بالدارجة مخلطة بكلمات ب لعربية لفصحى. و تكنات ببزاف د السميات: لفن لموهوب (لحقاش بزاف د زجالين كانو اميين و كانو تيقولو هدي هيبة من عند الله)،الساكًية، النضم، لوزن، لكلام، لغا... ف لقرن تسعود هجري، بان لملحون. و ولات لقصيده تتغنا. جوج د الشعرا اصلو هد الفن و عطاو الركائز دياولو: الشيخ عبد العزيز المغراوي و المصمودي.

من واحات تافيلالت، نتاشر لملحون ف بزاف د لبلايص ف لمغريب و ف لجزائير.و هاد ل انتشار ساهم ف التطوير ديالو. من الناس لي ساهمو ف لانتشار د لملحون هما لحرفيين و لي تيديرو الصناعة التقليدية (النجار، اللباط، الخراز، الدباغ، الدراز...) و علي يديهم خرجو بزاف د لميازن (الدقة ديال لمهراز، لمرمًا، لقياس...)

 مواضيع د لملحون 
لملحون دوا على مواضيع مختلفة.

ف لمواضيع ديال الدين، تنضموا قصايد ف التوحيد و ف السيرة النبوية. كان تيتخدم لملحون باش يوصل بعض الرسائل و يعلًم الناس.معلمة الملحون، لقسم للول - لجزء للول، مطبوعات أكاديمية المملكة المغربية ، ص. 35 ـ 42

 لآلات د لموسيقا 
 لكف
 التعريجة
 الدربوكة
 لهندقة
 السويسن
 الدف ولا لمربع
 لكمانجة
 الآلتو
 التشيلو
.

 شوعارا د لملحون 
 عبد العزيز المغراوي
 التهامي المدغري
 قدور العلمي
 الكند
 الغرابلي

 لمغنيين د لملحون 
 ثريا الحضراوي
 الحسين التولالي
 سناء مرحاتي

 مصادر 

تصنيف:لملحون
تصنيف:موسيقا مغريبية
تصنيف:لفنون
تصنيف:شيعر ب داريجة
تصنيف:مقالات فيها مصدر و 3000 بايت
تصنيف:ستيل د لمزيكة ف لمغريب
ليامان

ليامان، و لاّ ليمن، رسميا لجمهورية د ليامان هي بلاد جات ف لغرب د آسيا، و بالضبط ف لجنوب لغربي ديال شبه لجزيرة لعربية. تاتحدّها من الشمال السعودية، من الشرق سلطنة عومان، من لغرب لبحر لحمر، و من لجنوب لبحر د لعرب. ليامان عندها كتر من 200 جزيرة ف لبحر لحمر و لبحر د لعرب، أكبر وحدا فيهم هي لجزيرة د "سقطرى". كيبلغ تّيساع ديالها 550.000 كيلوميطر مربع.

ليامان بلاد عندها تاريخ قديم بزاف. من لبلدان لمعروفة اللي كانت فيها كانت سبأ و حضرموت و حيميار. كانت من أول لبلايص اللي دخل ليها لإسلام (ف لقرن 7)، و من موراها حكموها بزاف د لبلدان تال لعام 1800 فين تقاسماتها الدولة لعتمانية (ف الشمال) و بريطانيا (ف لجنوب). الشمال ستاقل عام 1918 و ولاّ هو لجمهورية لعربية ليمنية، و لجنوب ستاقل ف 1967 و سمّا راسو جمهورية ليمن الديموقراطية الشعبية. نهار 22 ماي 1990، تجمعو الشمال و لجنوب بجوج، و ولاّو هوما لجمهورية د ليامان.

تيسكنو ف ليامان تقريبا 31 مليون د الناس و لعاصمة ديالها هي صنعاء. من 2015، و بسباب لحرب اللي ف لبلاد، ماشي كلشي كيعتارف رسميا بصنعاء، و كاين فرقة كيقولو باللي لعاصمة ديالهم هي عدن. اللغة الرسمية د لبلاد هي لعربية، و لفلوس اللي كاتخدّم هي الريال د ليامان. الدين الرسمي د لبلاد هو لإسلام، و هو أهم مصدر د لقانون على حساب الدستور. هي داخلة مع بزاف د لمنضمات دولية بحال لأمم لمتحدة و لجامعة د الدول لعربية و لحركة د عدم لإنحياز ومنضمة التعاون لإسلامي و .منضمة التجارة لعالمية.

 مصادر 


تصنيف:مقالات فيها مصدر و 3000 بايت
تصنيف:بلدان د أسيا
ليبيا

ليبيا (رسميا: دولة ليبيا) هي واحد لبلاد فشمال إفريقيا. تيحدها من الشمال البحر لبيض لمتوسط, من الغرب لجزائر و تونس، من الشرق مصر و السودان، ومن لجنوب التشاد و النيجر. لعاصمة ديالها هي طرابلس. لمساحة ديال ليبيا هي 1.759.541 كم²، و تيسكنوا فيها 6.6 مليون د الناس على حساب لإحصائيات د 2018.

ليبيا كانت تابعة للدولة العثمانية، وكانت سميتها "إيالة طرابلس". ف 1911, ولاًت مستعمرة د الطاليان حتى استاقلات ف 1943 و كانت سميتها لمملكة د ليبيا. ف 1969، غادي تولي جمهورية، وغادي يكون أول رئيس ديالها هو معمًّر لقدافي، اللي دار انقلاب على لملك د ليبيا إدريس اللول السنوسي. ف 2011، غادي تنوض الثورة د 17 فبراير، اللي غادي تطيح النظام ديال القذافي (اللي غايتقتل ف 20 أكتوبر 2011). من ديك الوقت و الحالة مروًنة فليبيا وماكاينش طرف اللي حاكم لبلاد كاملة.

 مصادر 


تصنيف:بلدان د إفريقيا
ليبيريا

ليبيريا، رسميا لجمهورية د ليبيريا (بلينݣليزية: Republic of Liberia) هي بلاد جات ف لغرب د إفريقيا. تاتحدّها سييرا ليون من الشمال لغربي، غينيا من الشمال، كوط ديڤوار من الشرق، و لمحيط لأطلسي من لجنوب و لغرب.

التاريخ د ليبيريا مرتابط بزاف ب لبلاصة اللي جات فيها و بلعبودية. من 1820، بداو بزاف د لعبيد اللي تحرّرو ف لميريكان تيرجعو لإفريقيا، و بالضبط لهاد لمنطقة. كانت تاتعاونهم جمعية سميتها جمعية لإستعمار لميريكانية، اللي كانت تاتقول باللي حسن لعبيد يرجعو لإفريقيا على يبقاو ف لميريكان. ملي وصلو بزاف د هاد الناس لإفريقيا، علنو لإستقلال ديال لبلاد اللي أسسو ف 1847، و سمّاوها ليبيريا. هي أول جمهورية علنات لإستقلال ديالها ف إفريقيا كاملة، و خدات الدستور و الراية ديالها من هادوك ديال لميريكان، و عليها كيتشابهو.

من لمشاكل اللي ف لي ليبيريا هي باللي الناس اللي جاو من ميريكان ما تفاهموش مع السكان لأصليين و كانو بزاف د لمدابزات بيناتهم. ف 1980 وقع نقلاب عسكري طيّح لحكام اللي أصلهم من لميريكان، و دخلات لبلاد ف حرب أهلية مات فيها كتر من ربع مليون واحد. ف 2003 تسينات اتفاقية ديال السلام، و ف 2005 تدارو أول نتخابات ديموقراطية ف لبلاد. الرئيس د ليبيريا من 2018 هو جورج ويا.

تيسكنو ف ليبيريا شويا كتر من 5 د لمليون د الناس، و لعاصمة ديالها هي مونروڤيا. اللغة الرسمية د لبلاد هي لينݣليزية، و عاد كاين كتر من 20 لغة محلية كاتّهضر ولكن ما عندها تا وضع رسمي. لفلوس اللي كاتخدّم هي الدولار الليبيري. هي عضو مؤسس د عصبة لأمم و لأمم لمتحدة و لمنضمة د لوحدة لإفريقية، و داخلة مع بزاف د لمنضمات الدولية بحال ليتيحاد ليفريقي و إيكوواس و لحركة د عدم لإنحياز.
 مصادر 


تصنيف:مقالات فيها مصدر و 3000 بايت
تصنيف:بلدان د إفريقيا
ليتيحاد ليفريقي

تصغير|يسار|300px|لبلدان اللي كيعتارف بيها ليتيحاد ليفريقي.

ليتيحاد ليفريقي (ب ، ب ) هو واحد لمنظمة دولية تاتجمع 55 عضو أغلبيتهم دول كاينا ف إفريقيا. تأسس ليتيحاد لإفريقي ف 9 يوليوز 2002. قبل منًو كانت منظمة خرة سميتها لمنظمة د لوحدة لإفريقية (1963 - 2002)، و اللي كانت هي أول منظمة بغات تجمع ݣاع لبلدان د إفريقيا مورا لستيقلال ديالهم.

لمقر ديال ليتيحاد لإفريقي ولأمانة لعامة ديالو كاينين ف أديس أبابا ف إتيوپيا.

لمغريب من بين الدول ال30 اللي أسسو لمنظمة د لوحدة لإفريقية ف 1963. ف 1984، عتارفات ديك لمنظمة بلپًوليزايو عضو فيها، وهو يخرج منها لمغريب باش يحتجً.

ف 2017، غادي يرجع لمغريب للتيحاد لإفريقي عاوتاني، وغايقبل بلقوانين ولأعضاء ديالو بلا تا شروط. 39 من 54 عضو د ليتيحاد ليفريقي صوتو باش يرجع ليه لمغريب.

 مصادر 


تصنيف:منضمات دولية
تصنيف:مقالات فيها مصدر و 3000 بايت
ليصوطو

ليصوطو، رسميا لمملكة د ليصوطو (بلينݣليزية: Kingdom of Lesotho - ب سيصوطو: Muso oa Lesotho) هي بلاد ماكاطلش على لبحر جات ف لجنوب د إفريقيا، و كاتحدّها جنوب إفريقيا من ݣاع الجوايه (ضايرة بيها). هي لكبيرة ف لبلدان التلاتة د لعالم اللي ضايرة بيهم بلاد آخرا (الجوج لاخرين هوما لڤاتيكان و سان مارينو). لمساحة ديال لبلاد هي 30.355 كم مربع.

السمية ديال ليصوطو تاتعني "لبلاد ديال الناس اللي تيهضرو اللغة د سيصوطو". هاد لبلاد كانت موجودة ف لقرن 19، و كانت مملكة من 1822. ف 1869، ستعمراتها بريطانيا، و بقات فيها تال 4 أكتوبر 1966، اللي هو التاريخ ديال لإستقلال الرسمي ديال لمملكة د ليصوطو اللي تانعرفو دابا.

تيسكنو ف ليصوطو شويا كتر من 2.1 مليون د الناس، و لعاصمة ديالها هي ماسيرو. اللغات الرسمية د لبلاد هوما لينݣليزية و سيصوطو، و لفلوس اللي كاتخدّم هي اللوتي. هي داخلة ف بزاف د لمنضمات دولية بحال لأمم لمتحدة و لكومنويلت و لإتحاد لإفريقي و الجماعة د التنمية د لجنوب د إفريقيا.

 مصادر 


تصنيف:بلدان د إفريقيا
ليونان

ليونان (ب ليونانية: Ελλάδα، إيلادا) ؤلا لجمهورية لهيلينية و رسميا لجمهورية د ليونان (ب ليونانية Ελληνική Δημοκρατία) هي بلاد جات ف لجنوب الشرقي د أوروپا. ليونان عندها موطع ستراتيجي مابين أوروپا و إفريقيا و الشرق لأوسط. تاتحدًها من الشمال ألبانيا و مقدونيا الشمالية و بلغاريا، من الشرق تركيا، و من لجنوب ولغرب لبحر لبيض لمتوسط. ليونان فيها أرخبيل ديال بزاف د لجزر، منها 227 اللي ساكن فيها بنادم.

التاريخ د ليونان كدولة من أطول تواريخ لبلدان د لعالم، و تيتعتابر هو لأصل د لحضارة لغربية. بداو ف ليونان بزاف د لحوايج اللي أثروا ف لعالم بحال الديموقراطية، لفلسفة لغربية، التاريخ، الرياضيات، لأدب والدراما لغربية و حتا لألعاب لأولمپية. حكمو ف ليونان بزاف د لبلدان منها ليونان لقديمة، الدولة الرومانية، لبيزانطيين و لإمبراطورية لعتمانية. مورا حرب ف 1830، غادي تستاقل ليونان من الدولة لعثمانية وأتولي لجمهورية لحديثة اللي تانعرفو دابا.

تيسكنو ف ليونان تقريبا 10.7 مليون د الناس، ولعاصمة ديالها هي أتينا. اللغة الرسمية هي ليونانية، ولعملة اللي كاتخدًم هي ليورو. ليونان عندها أقوى قتيصاد ف لبلقان، وهي عضو مؤسس د لأمم لمتحدة. هي داخلة فبزاف د لمنظمات الدولية بحال ليتيحاد لأوروپي و منضمة التجارة لعالمية و لحلف الشمال أطلسي (الناطو).
 مصادر 


تصنيف:بلدان د ؤروپا
تصنيف:مقالات فيها مصدر و 3000 بايت
تصنيف:الدول لأعضاء ف لإتحاد لؤروپي
لڤاتيكان

لڤاتيكان، رسميا الدولة لمدينة د لڤاتيكان (بالطاليانية: Stato della Città del Vaticano) هي بلاد مدينة جات ف لوسط ديال لعاصمة ديال الطاليان روما. لڤاتيكان هي أصغر بلاد ف لعالم لا من جيهت السكان و لا من لمساحة.

لڤاتيكان عندها بلاصة خاصة ف لعالم حيت هي لمركز الروحي ديال لحكيم ديال الديانة لمسيحية، و عندها تأتير رمزي كبير ف لعالم، على تقريبا جوج لمليار د الناس اللي متبعين هاديك الديانة. واخا هي قديمة ف التاريخ، ما ولات دولة مستاقلة على الطاليان تال 7 يونيو 1929. النضام د لحكيم د لبلاد ملكي، تيكون فيه لماليك هو لبابا، و تيختاروه عدد ديال لقساوسة اللي عندهم خبرة كبيرة و وقت طويل د لخدمة.

تيسكنو ف لڤاتيكان 801 د الناس، و هي لعاصمة ديال راسها. لبلاد ماعندهاش لغة رسمية، و لكن ف لخدمة ديال كل نهار اللغات اللي كيتخدّمو بزاف هوما اللاتينية و الطاليانية و لألمانية. لفلوس اللي كاتخدّم هي لأورو، و الديانة الرسمية د لبلاد هي لمسيحية لكاطوليطية. لإقتصاد ديال لڤاتيكان تيدخّل لفلوس من التبرعات د الناس، و من السياحة (الدخول للمتاحف و السوڤونيرات). هي وحدا من لبلدان لقلال ف لعالم اللي ما فيهاش سفارات (حيت لمساحة ديالها صغيرة بزاف)، و لبلدان اللي عندهم سفارات ف لڤاتيكان تاتكون عندهم السفارة ف روما. لڤاتيكان ماشي عضو ف لأمم لمتحدة ولكن عندها وضع ديال مراقب دائم، و تيحضرو جتماعات ديالها.
 الرياضة 
لڤاتيكان فيها بطولة ديال لكورة تيشاركو فيها 8 ديال لفراقي، و أحسن اللعابة ديالهم تيلعبو مع لمنتخب لوطني، اللي ما تيشاركش ف لإقصائيات د أوروبا، و تيلعب غي لماتشات د التدريب.
 مصادر 


تصنيف:مدون مقدسة
تصنيف:مقالات فيها مصدر و 3000 بايت
تصنيف:بلدان د ؤروپا
تصنيف:دول مدون
تصنيف:دين و سياسة
لݣابون

لݣابون (ب لفرانساوية: République Gabonaise) هي بلاد جات ف لغرب د وسط إفريقيا على لخط ديال لإستواء. تيحدّها لخليج د غينيا من لغرب، غينيا ستيوائية من الشمال لغربي، كاميرون من الشمال و جمهورية لكونݣو من الشرق و لجنوب.

ف 1885 ولاّت لبلاصة اللي فيها لݣابون دابا مستعمرة د فرانسا، و بقات هاكاك تال 1960، اللي هو لعام اللي ستاقلات فيه لجمهورية د لݣابون. من نهار ستاقلات لبلاد تال دابا حكموها غي تلاتة ديال الروآسا. ف اللول ديال التسعينات دارت لݣابون دستور جديد و خلاّت فيه لفرصة باش يتدارو بزاف د لأحزاب باش تولي لإنتخابات ديموقراطية و شفافة كتر.

تيسكنو ف لݣابون شويا كتر من 2 د لمليون د الناس، و لعاصمة ديالها و أكبر مدينة فيها هي ليبروڤيل. اللغة الرسمية ديال لبلاد هي لفرانساوية، و عاد كاين 40 لغة اللي تاتهضر ف لبلاد ولكن ماعندها تا وضع قانوني. لفلوس اللي كاتخدّم ف لبلاد هي لفرنك سي إف آ ديال وسط إفريقيا.
 لأصل د السمية 
لأصل د السمية ديال لݣابون ماجي من لبرتغالية، حيت لكلمة ديال ݣاباو تاتعني كبّوط، و هو الشكل اللي تيبان عليه لواد د كومو ملّي تيصب ف لمحيط لأطلسي ف ليبروڤيل.

 مصادر 


تصنيف:بلدان د إفريقيا
لݣويرة

لݣويرة مدينة مغريبية مهجورة و سميتها لقديمة بير الديب وقريبة لمدينة نواديبو فموريطانيا، حيتاش هاد الجوج مدون كيتشاركو شبه جزيرة نواديبو. الناس ديال لݣويرة ساكنين ليوما فمدينة الداخلة (700 كيلوميتر ديال طريق) و صعيب لواحد يوصل ليها بسباب لألغام لي مزروعين فالطريق لي غادية ليها. ليوما كيعس فلمدينة قشلة ديال موريتانيا لي كاتحمي لحدود.

 ف التقسيم لإداري 
لݣويرة كاتّعتابر مدينة مغريبية و جماعة ترابية حضرية لي جات ف إقليم أوسرد، جهة دّاخلة واد دهاب، فالأقليم دلجنوب ديال بلاد لمغريب ساكنين فيها 0 واحد، على حسب لإحصاء لعام 2014.

 تعليم 
 نسبة لأمية (نّاس لّي ما كايعرفوش يقراو ولا يكتبو) : 0%
 نسبة سّكان لّي قاريين فوق الليسي (ليسي و جامعة): 0%

 إقتصاد 
 نسبة نّاس نّشيطين (لّي يقدرو يخدمو): 0%
 نسبة لبطالة (نّاس لّي ما خدامينش و تايقلبو على خدمة): 0%
 نسبة نّاس اللي خدامين ف دّولة (ولا لبيطاليين اللي سبق ليهوم خدمو): 0%
 نسبة نّاس اللي خدامين ف لپريڤي (ولا لبيطاليين اللي سبق ليهوم خدمو):0%
بديل=لافتة في الطريق الوطنية نمرة 1 يبان عليها بمسافة تاالكويرة|تصغير|بلاكة ف الطريق الوطنية نمرة 1 كتبين شحال بعيدة الكويرة فلمسافة

 مصادر 

تصنيف:جهة الداخلة وادي الذهب
تصنيف:مدون د لمغريب
تصنيف:جماعة قروية ف إقليم أوسرد
تصنيف:مقالات فيها مصدر و 3000 بايت
مؤشر التنمية البشرية

بلدان نامية:
مؤشر تنمية لبشرية (ب لونݣلي Human Development Index, HDI) هو مؤشر دارتو لأمم المتحدة كيحسب نيڤو ديال تنمية ف لعالم، ؤ كاتنشر عليه تقرير كل عام من 1990.

كيتعلق مؤشر تنمية لبشرية ب لقياس د متوسط لعمر لمتوقع د لمواطن ؤ نيڤو د تعليم ؤ لأمية ؤ نيڤو لمعيشي ف ݣاع لبلدان ديال لعالم.

هاد لمؤشر دارو عالم لقتيصاد لپاكستاني محبوب الحق، ؤ عاونو فيه عالم لقتيصاد لهيندي أماريتا سين لي عندو جايزة نوبل ف لقتيصاد ؤ لعالم لبريطاني ميݣناد ديساي.

لهند طلبات ف نص تسعينيات د لقرن 20 باش يتلغا لإصدار هاد تقرير من لأمم لمتحدة.

 مصادر 


تصنيف:ليكونومي
تصنيف:إكونومي ديال التنمية
ماداݣاسكار

ماداݣاسكار، رسميا لجمهورية د ماداݣاسكار (بلفرانساوية: République de Madagascar - بلملݣاشية: Repoblikan'i Madagasikara) هي بلاد أرخبيل ف لمحيط لهندي، جات تقريبا على 400 كم من لجنوب الشرقي د إفريقيا. لبلاد فيها جزيرة كبيرة (رابع أكبر جزيرة ف لعالم) و بزاف د لجزر صغار. هي تاني أكبر بلاد أرخبيل ف لعالم من جيهة لمساحة، من مورا أندونيسيا.

هادي 88 مليون عام، لجزر ديال ماداݣاسكار تفككو من شبه لقارة لهندية، اللي كانو طرف منها. من ديك الساعة و هاد لجزر معزولة ف لبحر، و هو اللّي خلا الطبيعة و النباتات اللي فيها يكونو عندهم شكل خاص. أول آتار ديال بنادم ف لمنطقة مسجلة من هادي 10.000 عام. الناس اللي سكنو فيها مخلطين ما بين اللي جاو من آسيا و اللي جاو من الشرق د إفريقا. ف لقرن 19، كانت لبلاد فيها مملكة موحدّة وب لمؤسسات ديالها. ف 1897 ستعمرات فرانسا لبلاد، و بقات فيها تال 1960، اللي هو لعام د لإستقلال د لجمهورية د ماداݣاسكار.

تيسكنو ف ماداݣاسكار تقريبا 26.2 مليون د الناس، و لعاصمة ديالها هي أنطاناناريڤو. اللغات الرسمية د لبلاد هوما لملݣاشية و لفرانساوية، و لفلوس اللي كاتخدّم هي آرياري. كاين 18 إثنية و مجموعة عرقية ف لبلاد، متبعين يا إما الديانات لمحلية، يا إما لمسيحية، ولا تيخلطوهم بجوج. ماداݣاسكار داخلة مع بزاف د لمنضمات دولية بحال لأمم لمتحدة و لإتحاد لإفريقي و مجموعة التنمية د إفريقيا لجنوبية، و لمنضمة لعالمية د لفرونكفونية.

 مصادر 


تصنيف:بلدان د إفريقيا
تصنيف:مقالات فيها مصدر و 3000 بايت
تصنيف:دولة ݣزيرة
مالاوي

مالاوي، رسميا لجمهورية د مالاوي (ب شيشيوا: Dziko la Malaŵi - بلينݣليزية: Republic of Malawi) هي بلاد ماكاطلش على لبحر جات ف لجنوب الشرقي د إفريقيا. تاتحدّها زامبيا من الشمال، طنزانيا من الشمال الشرقي، و موزامبيق من الشرق و لجنوب و لغرب. السمية ديال لبلاد جاية من "ماراڤي"، اللي هي السمية د واحد الشعب قديم كان كيسكن ف لمنطقة. لبلاد كاتسمّا تا "لقلب الدافي ديال إفريقيا"، حيت الناس ديالها معروفين بالضرافة ديالهم.

ف لقرن لعاشر، سكنو الشعوب د لبانتو ف لبلاصة اللي فيها مالاوي دابا. ف 1891، ستعمراتهم بريطانيا و سمّات هاديك لأرض "نياسالاند". ف 1953، دخلات هي و روديزيا (زامبيا و زيمبابوي) ف مستعمرة وحدا، اللي تفككات ف 1963. ف 1964 ستاقلات مالاوي رسميا. ف اللول كانت تابعة للملكة إيليزابيط، و لكن مورا عاماين ولاّت جمهورية. من 1970 ل 1994، كانت بلاد فيها حزب واحد، ولكن من بعد ولاو فيها بزاف د لأحزاب و نتيخابات ديموقراطية. مالاوي من أكتر لبلدان لفقيرة ف لعالم، و من لبلدان اللي فيها النسبة د السيدا طالعة.

تيسكنو ف مالاوي تقريبا 19.1 مليون د الناس، لعاصمة ديالها هي ليلونݣوي، و أكبر مدينة فيها هي بلونطاير. اللغات الرسمية د لبلاد هوما شيشيوا و لينݣليزية، و لفلوس اللي كاتخدّم هي كواشا. مالاوي داخلة مع بزاف د لمنضمات الدولية بحال لأمم لمتحدة و لكومنويلت و لإتحاد لإفريقي و مجموعة التنمية د جنوب إفريقيا، و لمارشي لمجموع د شرق و جنوب إفريقيا.

 مصادر 


تصنيف:بلدان د إفريقيا
تصنيف:مقالات فيها مصدر و 3000 بايت
مالطا

مالطا، رسميا لجمهورية د مالطا (بلمالطية: Repubblika ta' Malta - بلينݣليزية: Republic of Malta) هي بلاد أرخبيل جات ف لجنوب د أوروپا، ف لبحر لبيض لمتوسط. أقرب لبلدان ليها هوما الطاليان (80 كم ف الشمال) و تونس (284 كم ف لغرب) و ليبيا (333 كم ف لجنوب). لمساحة د لبلاد هي 316 كم مربع، و هي عاشر أصغر بلاد ف لعالم من جيهة لمساحة.

مالطا كانت مسكونة من لعوام 5900 قبل لميلاد، و دازو عليها بزاف د لحضارات منهم لفنيقيين و الرومان و لإغريق و لمسلمين و لفرانساويين و لبريطانيين. ف 1813، ولاّت مستعمرة ديال بريطانيا، اللي كانت تاتخدّمها ف لحروب، بحال ف لحرب لعالمية التانية. ستاقلات لبلاد ف 1964 و بقات تابعة للملكة إيليزابيط التانية، ولكن ف 1974 ولاّت جمهورية. من نهار ستاقلات، دخلات مالطا للأمم لمتحدة و لكومنويلت، و ف 2004، دخلات ف لإتحاد لأوروپي.

تايسكنو ف مالطا كتر من نص مليون د الناس، و لعاصمة ديالها هي ڤاليطا. اللغات الرسمية د لبلاد هوما لمالطية و لينݣليزية، و لأغلبية د السكان تيهضرو حتا الطاليانية، اللي كانت لغة رسمية تال 1934. لفلوس اللي كاتخدّم هي لأورو، و الديانة الرسمية هي لمسيحية. لإقتصاد د لبلاد تيضور على السياحة، حيت لجزر د مالطا معروفين بلجو ديالهم و لبحورا و التاريخ لقديم.

 السمية 
لأصل ديال كلمة "مالطا" مامعروفش ب ليقين. كاينة فرضية بلي جات من ليونانية لبالية  ميلي، لي كاتعني لعسل (نفس لكلمة جات منها نيت  ب لفرانساوية). ليونانيين لقدام كانو كيسمّيو لڭزيرة  ميليطي لي كاتعني "حلوّة بحال لعسل"، بسباب الشهرة ديالها ف لإنتاج ديالو. الرومان كانو كيسمّيوها  ميليطا و غالبا خداوها من ليونانية.

فرضية خرة كاتڭول بلي جات من لفينيقية ماليث لي كاتعني مرسى.

 مصادر 

 شوف تا 
 لوغات ديال مالطا
 ڤاليطا
 لجامعة د مالطا
 الراية ديال مالطا


تصنيف:بلدان د ؤروپا
تصنيف:مقالات فيها مصدر و 3000 بايت
تصنيف:دولة ݣزيرة
تصنيف:الدول لأعضاء ف لإتحاد لؤروپي
مالي

لجمهورية د مالي (ب لفرانساوية République du Mali) هي دولة ف لغرب د إفريقيا ماكاطًلش على لبحر. تاتحدًها من الشمال لجزائر، من لغرب موريتانيا و السينيݣال، من الشرق النيجر، ومن لجنوب غينيا و بوركينا فاصو و كوط ديڤوار.

لبلاصة اللي فيها مالي دابا كانت تابعة لتلاتة د لإمبراطوريات إفريقية، اللي هي لمملكة د غانا و لمملكة د مالي و لمملكة د صونݣاي. دخلات فرانسا للمنطقة فاللخر د لقرن 19، ودخلاتها مع لمستعمرات ديالها ف إفريقيا جنوب الصحرا، اللي كانت مسمًياهم السودان لفرانساوي. ف 1959 ستاقلات مالي من فرانسا و تجمعات هي و السينيݣال فبلاد وحدا اللي كانت سميتها ليتيحاد د مالي، وكانت لعاصمة ديالو داكار. ف 1960، نساحبات السينيݣال من هاد ليتيحاد، و ولاًت مالي هي لجمهورية د مالي اللي كانعرفو دابا.

تيسكنو فمالي 19.3 مليون د الناس، و لعاصمة ديالها هي باماكو. اللغة الرسمية د مالي هي لفرانساوية، وعاد كاين لغات اللي كيهضروهوم بزاف د الناس فلبلاد بحال لبامبارا و لفولا. لعملة اللي كاتخدًم فلبلاد هي لفرنك لغرب إفريقي. مالي فيها 8 د لمناطق كبار، اللي تاتوصل فالشمال للصحرا، و ف لجنوب ل لواد د النيجر و لواد د السينيݣال. ليقتيصاد د لبلاد تيرتاكز على لفلاحة و الصيادة د لحوت، وعاد كاين موارد طبيعية بحال الدهب و ليورانيوم و لملحة.

 مصادر 


تصنيف:بلدان د إفريقيا
تصنيف:مقالات فيها مصدر و علاين 3000 بايت
ماليزيا

ماليزيا (بلماليزية: Malaysia) هي بلاد جات ف لجنوب الشرقي د آسيا. لبلاد مقسومة على جوج طراف تيفرّق بيناتهم لبحر د الشينوا لجنوبي: شبه لجزيرة لماليزية، و بورنيو لماليزية (اللي معروفة بماليزيا الشرقية). ماليزيا تيحدّوها طايلاند و بروناي من الشمال، سنغافورة من لجنوب، أندونيسيا من لجنوب و الشرق، و لمحيط لهندي من لغرب. هي عندها حدود بحرية تا معا ڤييطنام و فيليپين. النضام د لحكيم د لبلاد هو ملكي فيديرالي دستوري، و فيها 13 لولاية، و 3 د لأقاليم فيديرالية.

ماليزيا عندها تاريخ و مملكة قديمة، تستعمرات ف لقرن 18 من بريطانيا. نهار 11 غشت 1957 ستاقلات لبلاد، و دارت فيديرالية مع بورنيو، ساراواك و سنغافورة ف 1963. علاود لمشاكل لإيديولوجية و لإقتصادية و الثقافية، طردات ماليزيا سنغافورة من لفيديرالية، و ولاّت بلاد مستاقلة نهار 9 غشت 1965.

تيسكنو ف ماليزيا تقريبا 32.7 مليون د الناس، و لعاصمة ديالها هي كوالا لامپور. اللغة الرسمية ديالها هي لماليزية، لفلوس اللي كاتخدّم هي الرينݣيت، و الدين الرسمي فيها هو لإسلام. ف اللخر د لقرن 20، تطور بزاف لإقتصاد د لبلاد، اللي كيركز على الصناعة و السياحة و لبحرية، و هو لإقتصاد رقم 33 ف لعالم. ماليزيا داخلة ف لأمم لمتحدة و لكومنويلت و لجمعية د بلدان جنوب شرق آسيا و لقمة د شرق آسيا و منضمة التعاون لإسلامي.

 مصادر 


تصنيف:بلدان د أسيا
تصنيف:مقالات فيها مصدر و علاين 3000 بايت
مامفاكينش

مامفاكينش كان واحد السيت د لإعلام لمواطن ف لمغريب تأسس ف فبراير 2011 ف وقت الربيع الديموقراطي باش يتبًع لإحتجاجات د 20 فبراير.

 التأسيس 
تأسس مامفاكيش ففبراير 2011 من مناضلين كانو باغين تكون فلمغريب منصة د الصحافة لمواطنة باش مايبقاش التهميش د لأصوات اللي تاتنتاقد. ملًي تأسسات, علنات مامفاكينش باللي كانت مستاقلة على أي هيأة سياسية ولاحزب ولاتنظيم.

 لمشكل د لحضية 
ف 2012, نشرات لمجلة لميريكانية فوريين پوليسي تحقيق على الحضية والتبرݣيݣ فأنترنت. هضر ديك التقرير على لقرصنة اللي تدارت للحواسيب د شي أعضاء د مامفاكينش. كان تصيفط ليهم واحد لڤيروس اللي قرا لمييلات مابين الناس د مامفاكينش وتيسرق كلمات السًر ديالهم وتيحل لكاميرات ولميكروفونات ديالهم تاهوما. من مورا تحقيقات, تًلقا باللي لحكومة هي اللي كانت تادًير هاد التجسس عليهم.

 مصادر 

تصنيف:لإعلام ف لمغريب
تصنيف:سيت مغريبي
تصنيف:مقالات فيها مصدر و علاين 3000 بايت
تصنيف:2011 ف لمغريب
مراكش

مراكش (بتمازيغت: ⴰⵎⵓⵔⴰⴽⵓⵛ سميتها لحقيقية أموراكوش، كاتعني"أرض الله".) كاتسما حتا لمدينة لحمرا و مدينة سبعاتو رجال و عاصمة النخيل، هي مدينة مغربية جات فجنوب لوسط د لبلاد و بضبط ف سهل لحوز على الضفة لجنوبية من واد تانسيفت. تيسكن فمراكش 1.4 مليون شخص (على حساب السيت ديال المدينة).

 السمية 
مراكش وحدة من لمدون لي كانت معروفة ف لعالام حيت كانت عاصمة د لمغريب، داكشي علاش تسمى لمغريب ب لفارسية مراكش، وحتى ب الصبليونية (Marruecos - مارويكوص) و لفرانساوية (Maroc - ماغوك) و لبرتغالية (Marrocos - ماروكوش) والنݣليزية (Morocco - مورًوكو) و هما اسميّات د لمغريب لي أصلهم كلمة مراكش.

 تاريخ 

 عاصمة لمرابطين و لموحدين 
تبنات مراكش ف 1062 مبعد ما قرر يوسف بن تاشفين تكون هي لعاصمة د لإمبراطورية لمرابطية. كانت هي لعاصمة ديالهوم ف بين 1056 و 1147.

 نحطاطها ف عهد لمرينيين و بعتها معا السعديين 
مراكش كانت لعاصمة تا ديال لموحدين، بين 1147م و 1269م، و السعديين.

 جغرافيا 

أوّل إحصاء د سّكان تدار ف لمغريب مورا سّتيقلال ف 1960، تّلقا فيه بلي كاينين 241.900 لي ساكنين ف مراكش، سوا مغاربا ؤلا أجانب، ؤ كانت ديك سّاع تاني أكبر مدينة مغريبية من حيت عاداد سّكان.

حاليا حسب السيت ديال المدينة تيقولو 1.4 مليون.

 معمار 

 لمدينة لقديمة 

لمدينة لقديمة د مراكش فيها بزاف ديال لمعاليم لمهمة بحال الجامع د لكتبية، لقصبة، السّوار د لمدينة و لبيبان ديالها، لقبور د السعديين، لقصورة بحال لبديع و بزاف ديال لمداريس بحال لمدرسة د بن يوسف. فيها كاينة الساحة د جامع لفنا اللي داخلة تا هي ف التراث الإنساني.

 سياحة 
ف لوقيتة ديال دابا، مراكش معروفة بسياحة ديالها وكيجيو ليها الناس من لعالام كامل باش يفوجو فجو زوين و يشوفو لمآثر و لمعالم لي فيها، و يتساراو ف بلايص بحال جامع لفنا و جامع لكتبية و قصر لبديع و قصر لباهية و جردة أنيما و الجردة السرية و دار الباشا (فيها متحف و قهوة) و مدرسة بن يوسف و لمنارة و جردة ماجوريل.https://jardinmajorelle.com/ang/

و كاين مناطق فنواحي لمدينة و هي لمنتفس ديال المراكشيين لبغاو ينساو المدينة بحال أوريكا و إمليل...
 مقاطعات 
هاد الساعة لمدينة مقسمة لخمسة تلمقاطعات:

 مقاطعة لمدينة
 مقاطعة جليز
 مقاطعة لمنارة
 مقاطعة لنخيل
 مقاطعة سيدي يوسف بن علي

 تصاور 

 شوف حتا 

 لمدينة لقديمة د مراكش
 جردة ماجوريل

 مصادر 


تصنيف:جهة مراكش آسفي
تصنيف:مدون د لمغريب
تصنيف:عاصيمة قديمة د لمغريب
تصنيف:مقالات فيها مصدر و 3000 بايت
تصنيف:مواقع ديال الترات لعالمي ف لمغريب